Asa a ngábɔ mim̀bəmbə mí mam ai mam mə́ sósōō á mís mə́ Ńtondôbə Zambá wōē. 3A ngáman vǎ balatâr bə́dzín ai bikónóŋ, a mǎn búg məkɔ́g bə́háídɛn, a mǎn baǐ məndíé bəzəzə̌ bəzambá. Nyé ai Yúda nə́ á dzəŋ Ǹtondôbə, Zambá běsīā bábán ai nâ bə́ dzálā Mvénde ai məbénde. 4A ngámǎn fə vaa á bə̄tísɔn bə́sə̄ yā Yúda bikónóŋ ai balatâr bə́ ótú məsan, ńdɔ edzóē é ngátɔbɔ á mvɔ̄ī ábǒg díé. 5Ńdɔ a ngáman lóŋ miǹgungúl bə́tísɔ̌n yā Yúda amú ńnam ó ngábə́ á myə̄ə̄ŋ, təge ai bitá mīḿbū mítē amú Ǹtondôbə a ngávə́ nyé evúvoe. 6Ńdɔ a ngádzó ai Yúda nâ: “Ńlóŋán bə́tísɔn bá, bǐ kɔ́dán bɔ́ mim̀fim á nyɔ́l ai miǹkum, mim̀bɛ́ mí óngóla ai bifɛdəga, ǹnam ó nə évuvóe ósū wáán. Amú bī ngádzə́ŋ Ńtondôbə Zambá wāān; bǐ ngádzə́ŋ nyē ńdɔ̄ nyé a və́ bía mvɔí á bəǹnyie bə́ sí báán bə́sə.” Ńdɔ̄ bə́ ngámana məlóŋ mábán. 7Asa a ngábə́ bələ́ ńsámbá bítá, bod bakúda miǹtɛd mílɛ́ bə́ sɔ̂ á Yúda bə́ bə̄gə́ bǒd biběn ai məkɔ̌ŋ, ai bod bakúda miǹtɛd míbɛ̄ ai məwóm mwom á Bényamín, bə́ bə̄gə́ bān biběn, bə́ woagǎ fə bilâ, bə́sə̄ bə́ ngábə́ miǹgungúl míńyóyɔ́g mí bod. 8Zérah mǎn Nubían a ngázu lúman ai bɔ́ a bələ́ ńsāmbá bítá ákúda bakúda bod ai bikálíg miǹtɛd mílɛ́, a kə́ suan á Marésha. 9Ńdɔ Asa a ngákə tóban ai nyé ńdɔ̄ bə́ ngáman kǒm bītíé bítá byábán á ḿbīgīlí yā Sefata babi ai Marésha. 10Asa ǎ ngalóŋ Ńtondôbə Zambá wōē, nyé nâ: “Ǎ Ńtondôbə, mod ziŋ ḿfə́ á sə́ kig dzǎm təbə̄ á zāŋ ǹgungúl ai ǹtəgán mod. Vɔ́lígī bíā, ǎ Ńtondôbə Zambá wāān, ású bī yə́gə́ ábə wa, ńdɔ̄ fə á dzwé dóe, ńgɔ bǐ sɔ́ lúman ai étítíb bod dzí. Ǎ Ńtondôbə o nə Zambá wāān, tə mod binama a baan wa !” Ńdɔ Ǹtondôbə a ngáyíd Nubían ósū Asa ai ósū Yúda, ńdɔ̄ Nubían bə́ ngáman túb. 12Ńdɔ Asa a ngákə a toŋ bɔ́ ai ǹkunda bítá wóé a kələ kwí á Gérar, ńdɔ Nubían bə́ ngáman ku, təge ai m̀bɔ́g m̀bɔ́g á ngāligi a tála, amú bə́ ngáman búgī ósū Ńtondôbə ai ǹsámbá bítá wóé. Bǒd yā Yúda bə́ ngásob ai eyə́gan ábuí byə́m bí ńsa, ńdɔ̄ bə́ ngáman fadǐ bə̄tisɔn bə́sə̄ yā ngɔ́dɔ́ Gérar, amú Ńtondôbə a ngákúb bɔ məsis á nyɔ́l, ńdɔ̄ bə́ ngáman bɔ́ sa á mááŋ, amú byə́m yā ása bí ngábə́ éyə́gan ábuí. 14Bə́ ngábímī fə məbəmbá bíyə́m, bə́ mān fadǐ mīńtómbá ai bəkámɛl. Ńdɔ̄ bə́ ngádúgan á Yērúzalɛm.